शिक्षा विभागक अध्यक्ष इस्कूलक दौरापर निकललनि । एकटा इस्कूलपर छात्रक संख्याँ देख हेडमास्टरपर तमसा गेलाह । फेर छात्रक कमीक मादे सब छात्रसँ कारण पुछलनि । एकटा छात्र ठाढ़ भऽ उत्तर देलकनि "सर, एहि इस्कूलक सब बच्चा प्राइभेटमे पढ़ैत अछि । "
अध्यक्ष महोदय कहलनि "हम कपड़ा, पोथी आ भोजन दै छीयै तखन सब प्राइभेटमे किए जाइ छै ? "
"सर, हमरा सबकेँ भूख लागल अछि, पढ़बाक भूख । पेटक भूख तँ घरपर शान्त भऽ जाइत अछि मुदा ज्ञानक भूख प्राइभेटेमे भेटै छै । हमरा नीक शिक्षक चाही, खिचड़ी नै । जँ दऽ सकी तँ बाजू " ओहि छात्रक ई बात सूनि अध्यक्ष महोदय अवाक रहि गेलाह । 